Sagunt rep la visita d'una delegació empresarial brasilera encapçalada pel ministre d'Infraestructura del país sud-americà
22 de novembre 2022

![](/media/ygphvqqz/c1_mini_m1_visitaministroinfraestructurabrasil_sagunto_img_5328.jpg?width=850&height=566.9886363636364)

Una delegació empresarial d'aproximadament 90 persones, encapçalada pel Ministro de Estado da Infraestructura del Brasil, Marcelo Sampaio, ha visitat este dimarts el municipi de Sagunt per a conéixer les oportunitats de negoci lligades principalment al port marítim, a la regasificadora de Saggas i a Parc Sagunt II.

L'alcalde de Sagunt, Darío Moreno; la secretària autonòmica de Model Econòmic i Finançament, i presidenta d'Espais Econòmics Empresarials, María José Mira; i el director general de Saggas, Santiago Álvarez, han rebut al ministre i a la delegació brasilera en el Centre Cívic Antic Sanatori del Port de Sagunt en un acte de presentació organitzat per l'Autoritat Portuària de València i al qual han assistit també altres membres de l'equip de govern municipal.

El primer edil ha donat la benvinguda al ministre i a la delegació, els ha agraït l'interés pel municipi i les seues instal·lacions i ha manifestat la seua esperança d'establir una relació de benefici mutu entre Sagunt i el Brasil. **«Sagunt ha sigut sempre una ciutat oberta i, particularment, una ciutat oberta al negoci»**, ha asseverat Moreno abans de glossar la importància comercial del municipi al llarg de la història.

![](/media/alkmbvpi/c2pa_visitaministroinfraestructurabrasil_sagunto_img_5250.jpg?width=400&height=267) ![](/media/r4jad4mo/c2pb_visitaministroinfraestructurabrasil_sagunto_img_5256.jpg?width=400&height=267)

**«Des dels anys 1980 el municipi ha estat en una evolució contínua, una adaptació als temps i una reinvenció necessària; i hui podem presentar una ciutat econòmicament competitiva, capdavantera i que mira al futur amb un pla clar, amb una missió clara»**, ha explicat l'alcalde. **«Sagunt ha aconseguit posicionar-se com una ciutat referent gràcies a tot eixe treball col·lectiu, i dins d'ell també estan les aliances amb altres territoris i sectors empresarials que puguen redundar en benefici mutu»**, ha agregat.

El director general de Saggas ha donat a conéixer l'activitat de l'empresa a la qual representa i ha fet un repàs de l'organització i situació actual del mercat del gas a Espanya i Europa, posant l'èmfasi en les oportunitats que oferixen, al fil d'este escenari, Sagunt i el seu port marítim, així com totes les seues infraestructures, les seues connexions i el seu sòl industrial.

![](/media/n2ehclzb/c4_visitaministroinfraestructurabrasil_sagunto_img_5271_r.jpg?width=850&height=530.2840909090909)

Per la seua part, la secretària autonòmica ha presentat davant el grup empresarial els parcs industrials Parc Sagunt I i II. Durant la seua intervenció, la presidenta d'Espais Econòmics Empresarials, que és l'entitat que gestiona el parc empresarial, ha posat el focus en Parc Sagunt II, en les oportunitats d'esta nova zona d'activitat econòmica i en l'èxit que ha suposat l'anunci per part de Volkswagen d'instal·lar en eixa ubicació del municipi la seua gigafactoria per a la fabricació de bateries per a vehicles elèctrics.

![](/media/2naho0gv/c5_visitaministroinfraestructurabrasil_sagunto_img_5285_r.jpg?width=850&height=529.3181818181819)

En relació a l'arribada de Volkswagen, el primer edil ha puntualitzat que **«per a haver arribat a este cas d'èxit hi ha hagut molta faena darrere per part de les administracions local, regional i estatal, que han treballat sempre a una»**.

**«Hem tingut clar quin era el full de ruta a seguir, hem valorat els aspectes en els quals teníem oportunitats o ja teníem algunes fortaleses establides i hem intentat explotar-les al màxim»**, ha afegit l'alcalde, qui ha destacat com a part dels avantatges del municipi la regasificadora de Saggas, a qui ha agraït la confiança mostrada en Sagunt des de molt abans de l'anunci de Volkswagen i que també **«col·loca»** la ciutat com **«una infraestructura clau a Espanya i a Europa hui dia»**.

En esta mateixa línia, el primer edil no s'ha oblidat de l'Autoritat Portuària de València, que organitzava la jornada, ni del teixit empresarial del municipi. **«També han sigut clau les infraestructures de transport. L'Autoritat Portuària de València ha sigut imprescindible per a millorar les infraestructures portuàries però, anant més enllà d'allò que és estrictament portuari, també s'ha implicat a millorar autovies i connexions ferroviàries, perquè hui dia parlar de millors connexions de transport, d'intermodalitat, és parlar d'empreses més competitives»**, ha assenyalat.

Moreno ha subratllat la **«conversa contínua i directa amb el sector empresarial»** i ha destacat en este aspecte a ASECAM i la participació en un projecte d'energies renovables a través de l'hidrogen verd que ha assegurat que **«pot resultar clau per a la competitivitat»** de les empreses del municipi.

![](/media/mdrnymqr/c3_visitaministroinfraestructurabrasil_sagunto.jpg?width=850&height=566.9886363636364)

Després d'esta presentació, la delegació brasilera ha visitat Parc Sagunt, les instal·lacions de Saggas i el port marítim de Sagunt. Durant la jornada prèvia d'este dilluns es va visitar el port de València.

*   [](http://www.facebook.com/sharer.php?u=https://aytosagunto.es/va/actualitat/visita-ministre-infraestructura-brasil-sagunt-2022-11-22/ "Facebook")
*   [](http://twitter.com/share?url=https://aytosagunto.es/va/actualitat/visita-ministre-infraestructura-brasil-sagunt-2022-11-22/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/visita-ministre-infraestructura-brasil-sagunt-2022-11-22/ "Linked In")
*   [](mailto:?body=https://aytosagunto.es/va/actualitat/visita-ministre-infraestructura-brasil-sagunt-2022-11-22/)